Eksplozija u Avganistanu
U eksploziji automobila bombe u Kandaharu ubijeno troje, a ranjeno najmanje 26 ljudi
Bomba postavljena u automobil, koja je eksplodirala danas u južnom avganistanskom gradu Kandaharu, ubila je troje a ranila najmanje 26 ljudi. Gradski funkcioneri kažu da se eksplozija dogodila ispred jedne banke u kojoj je grupa policajaca čekala na isplatu zarada. Prema zvaničnom saopštenju, u eksploziji je poginuo najmanje jedan policajac kao i jedan civil. Predstavnici NATOa kažu da je u napadu ranjeno najmanje 6 civila i 8 pripadnika avganistanskih Nacionalnih bezbednosnih snaga. Predsednik Hamid Karzai izdao je saopštenje u kome je osudio taj napad. Jedan predstavnik NATOa rekao je da ovaj napad pokazuje očajničko nastojanje pobunjenika da spreče Avganistanc da sami upravljaju stabilnom i slobodnom zemljom. Do sada niko nije preuzeo odgovornost za taj napad. U južnom Avganistanu, tradicionalnom talibanskom uporištu, ove godine su se vodile neke od najžešćih borbi u trogodišnjem ratu između pobunjenika i međunarodnih snaga, uključujući avganistanske snage. U međuvremenu, NATO je saopštio da je jedan pripadnik koalicionih snaga poginuo u današnjoj eksploziji bombe, u južnom Avganistanu. NATO nije saopštio nikakve druge pojedinosti o tom incidentu.